Брилянтин (филм)

***Брилянтин*** (анґл. *Grease*) америцка романтична музична комедия, у виданю *Парамаунт Пикчерс* , у режиї Рендала Клайзера. Филм зняти на основи музичней представи зоз исту назву, Ворена Кейсия и Джима Джейкобса зоз 1971. року. У филму главни улоги: Джон Траволта и Оливия Нютн Джон. Тирванє филма 110 минути.

Премиєра филма була у Нюйорку 16. юния 1978. року. Посцигнути нєвироятни успих, як при критичарох, так и у финансийним поглядзе, так же є преглашени за филм хтори витворел найвекши финансийни заробок у тим року. Попри других филмох шветовей кинематоґрафиї и тот филм на початку достал велї неґативни и позитивни критики. Заробел коло 400 милиони долари зоз биоскопских уходнїцох и єден є спомедзи музичних филмох зоз найвекшим заробком. У ЗАД тот филм и надалєй найпрофитабилнєйши музични филм вообще, и номиновани є за Оскара за найлєпшу ориґиналну писню.

Предлуженє того музичного филма, Брилянтин 2, зняте 1982. року и у нїм бавя лєм даскелї ґлумци зоз першого филму. Главни улоги у тим Брилянтину маю Мишел Файфер и Максвел Колфилд. 

## О филме
У чаше реализациї филма обчекованя нє були вельки. Обчековало ше же медзи патрачами будзе найвецей младши особи, алє нїхто нє обчековал же филм постанє голивудски класик и же интересованє за ньго будзе тирвац децениями на цалей жемовей кулї и медзи патрачами шицких возростох. Филм зняти за два мешаци и коштал 6 милиони долари.

Режисер Рендал Клайзер вибрал за главни улоги уж познатих ґлумцох. Джон Траволта уж бавел у познатим гиту *Saturday Night Fever*, и Оливия Нютн Джон уж була гвизда. И Траволта жадал же би вона була у главней улоги, алє ше Оливия обавала прето же була пейц роки старша од нього и думала же є пребарз стара бавиц у филме улогу його дзивки. После першого пробного знїманя заш лєм пристала бавиц у филме.

## Збуванє
Збуваня у филме ше одвиваю 1959. року у штреднєй школи Райдел. Дзивки и леґинє маю свойо нєформални дружтва, хлапцох предводзи Дени Зуко (ґлуми Траволта), а дзивчата Рицо (ґлуми Стокард Ченинґ).

Шицки дзивчата заврацени за Денийом, алє ше шицко меня после його краткей лєтней романси зоз австралиянку Сенди Олсон (Оливия Нютн Джон). Дени и Сенди, нє знаюци же су школяре истей школи, стретаю ше и окреме Сенди зоз тим одушевена. На початку, Дени ровнодушни ґу нєй, лєм прето же би го пайташе нє вишмейовали и же би затримал имидж главного.

Пошвидко, Дени постава свидоми же нє може скривац чувства и виявює Сенди любов.

Под час змаганя у танцу, Дени и Сенди танєчна пара. Дени ше заноши и предлужує танцовац зоз другу дзивку и на тот його крочай ше Сенди барз нагнївала и напущує галу за танцованє. После одредзеного часу, Сенди приходзи патриц змаганє у обегованю автох медзи Денийом и його процивнїком. Дени одноши побиду.

По законченю школского року отримує ше забава за шицких школярох. Сенди, зоз помоцу своїх пайташкох, меня цалосни свой випатрунок, Дени зоз ню одушевени и конєчно ше миря и оставаю вєдно.

## Награди и номинациї

Филм *Брилянтин* 1978. року номиновани у даскелїх катеґорийох за награду Златни ґлобус:
:* За найлєпши бавени филм (музични и комични);
:* Нютн Джон за главну женску улогу у бавеним филме (музичним и комичним);
:* Траволта за главну хлопску улогу у бавеним филме (музичним и комичним);
:* *Grease* и *Youre The One I Want* за найлєпшу и ориґиналну писню.

Филм 1979. року достал даскельо награди:
:* награду *Goldene Leinwand* (Златни екран);
:* награду *People's Choice Award* (Награда публики) достал у катеґориї Облюбени музични филм и Облюбени вообще, а Оливия Нютн Джон у катеґориї Облюбена ґлумица;
:* *Hopelessly Devoted To You* номинована за Оскара за найлєпши ориґиналну писню;
:* 2006. року, филм достал награду *Сателит* у катеґориї Найлєпши класик на ДВД;
:* 2008. року писня *You're The One I Want* номинована за америцку награду *TV Land Award* у катеґориї *Movie Dance Sequence You Reenacted in Your Living Room* (Филмска танєчна сцена хтору сце презняли у своєй дньовей хижи).

У проєкту 100 роки *АФИ-я* (*Америцки филмски институт*) филм ше находзи у даскелїх катеґорийох:
:* У катеґориї 100 роки *АФИ-я* — 100 любовних приповедкох, тот филм ше находзи на 97. месце;
:* У катеґориї 100 роки *АФИ-я* — 100 любовних писньох, писня *Summer Nights* ше находзи на 70. месце;
:* У катеґориї *АФИ-я* — найлєпши музични филм, тот филм ше находзи на 20. месце.

## Албум зоз писнями
Истого року кед зняти филм *Брилянтин*, обявени и музични албум писньох зоз истого филму. Тот албум на познатей лїстини Bilbord 200 у 1978. року завжал 2. место6.

Писнї зоз филма, як цо то писня *You're The One I Want, Hopelessly Devoted to You, Summer Nights* и *Greased Lightnin* ше зявели як гити на музичних топ лїстинох.

Джон Траволта и Оливия Нютн Джон 2012. року першираз после филма *Брилянтин* шпивали вєдно и зняли албум на спомин Джонового сина Джета, хтори умар 2009. року. Албум зняти за фондацию Джет Траволта и фондацию за борбу процив рака Оливиї Нютн Джон у Мелбурну.

Писнї на албуме:
:* *Love is a Many-Splendored Thing*
:* *Grease*
:* *Alma Mater*
:* *Summer Nights* 
:* *Rydell Fight Song* 
:* *Look at Me, I'm Sandra Dee*
:* *Hopelessly Devoted to You* 
:* *Greased Lightnin*'
:* *La Bamba*
:* *It's Raining on Prom Night
:* *Whole Lotta Shakin' Goin' On
:* *Beauty School Dropout* 
:* *Rock n' Roll Party Queen*
:* *Rock i Roll Is Here to Stay*
:* *Those Magic Changes* 
:* *Tears on My Pillow* 
:* *Hound Dog* 
:* *Born to Hand Jive* 
:* *Blue Moon*
:* *Sendi* 
:* *Could Do*
:* *Look at Me, I'm Sandra Dee* 
:* *Alma Mater Parody* (инструментал)

## Интересантне
За творенє писнї *Look at Me, I'm Sandra Dee*  инспирация була позната ґлумица Сандра Ди, хтора русинского походзеня.

## Вонкашнї вязи
* [  Брилянтин](https://sr.wikipedia.org/wiki/Briljantin_(film)#cite_note-2),Википедия на сербским язику
* [  Брилянтин](https://mk.wikipedia.org/wiki/%D0%91%D1%80%D0%B8%D0%BB%D0%B8%D1%98%D0%B0%D0%BD%D1%82%D0%B8%D0%BD_(%D1%84%D0%B8%D0%BB%D0%BC)),Википедия на македонским язику
*   писня ''Grease'', *youtube.com*
* писня ''Summer Nights'',  *youtube.com*
*   писня ''Youˈre The One That I Want'', *youtube.com*

## Референци

Катеґория:ЗАД
Катеґория:Филми
Катеґория:Музика

Катеґория:Бавени филми